Egpaar op Vrystaat-plaas aangerandArgieffoto: Reint Dykema Sers. Mmako Mophiring, woordvoerder van die polisie, het aan Maroela Media gesê die egpaar, onderskeidelik 68 en 63 jaar oud, het geslaap toe die geluid van ŉ venster wat breek, hulle wakker gemaak het. “Hulle het gaan ondersoek instel en twee verdagtes met balaklawas het op hulle afgestorm,” het Mophiring gesê. Die verdagtes het die egpaar glo met ŉ onbekende voorwerp oor hul koppe en hande geslaan, voordat hulle met selfone, bankkaarte, ŉ onbekende bedrag kontant en die egpaar se dubbelkajuit-bakkie gevlug het. Athlenda Mathe, woordvoerder van Netcare 911, het gesê paramedici het die egpaar op die toneel gestabiliseer voordat hulle na ŉ hospitaal in Newcastle gehaas is. Volgens Mathe het die egpaar matige beserings opgedoen. Mophiring kon nie onmiddellik die egpaar se name bevestig nie, maar hulle is op sosiale media as Bertus en Trudie van Wyk geïdentifiseer. Mophiring het gesê polisie is op die uitkyk vir ŉ grys Mazda Drifter-bakkie met die registrasienommer DPN 531 FS. ŉ Saak van huisbraak word ondersoek en niemand is nog in verband met die voorval in hegtenis geneem nie. Enige persoon wat die bakkie opmerk kan dit by Crime Stop by 08600 10111 aanmeld.